Na temelju članka 18. Zakona o proračunu („Narodne novine“, broj 144/21) i članka 51. Statuta Grada Drniša („Službeni glasnik Grada Drniša“, broj 2/21 i 2/22), Gradsko vijeće Grada Drniša, na \_\_\_\_\_\_\_sjednici, održanoj \_\_\_\_ prosinca 2023. godine, d o n o s i

**ODLUKU**

**O IZVRŠAVANJU PRORAČUNA GRADA DRNIŠA**

**ZA 2024. GODINU**

**OPĆE ODREDBE**

Članak 1.

Ovom se Odlukom utvrđuje struktura prihoda i primitaka te rashoda i izdataka Proračuna Grada Drniša za 2024. godinu (u daljnjem tekstu: Proračun), njegovo izvršavanje, opseg zaduživanja i jamstava Grada Drniša (u daljnjem tekstu: Grad), upravljanje dugom te financijskom i nefinancijskom imovinom, korištenje namjenskih prihoda i primitaka, korištenje vlastitih prihoda, prava i obveze korisnika proračunskih sredstava, ovlasti Gradonačelnika Grada Drniša (u daljnjem tekstu: Gradonačelnik) u izvršavanju Proračuna te druga pitanja u svezi s izvršavanjem Proračuna.

Riječi i pojmovi koji se koriste u ovoj Odluci, a koji imaju rodno značenje, odnose se jednako na muški i ženski rod, bez obzira u kojem su rodu navedeni.

Članak 2.

Sredstva za rashode i izdatke osiguravaju se tijelima gradske uprave i proračunskim korisnicima i to: ustanovama kojima je Grad osnivač, Javnoj vatrogasnoj postrojbi koja se financira kao decentralizirana funkcija, vijećima nacionalnih manjina, mjesnim odborima i gradskim četvrtima, te ostalim korisnicima koji su u njegovu Posebnom dijelu određeni za nositelje sredstava.

U okviru razdjela i glava osigurana su sredstva za rashode tijela Gradske uprave i proračunskih korisnika, po pojedinim programima, projektima i aktivnostima.

**STRUKTURA PRORAČUNA**

Članak 3.

Proračun se sastoji od Općeg i Posebnog dijela te Plana razvojnih programa.

Opći dio Proračuna sadrži Račun prihoda i rashoda, te Račun financiranja.

U Računu prihoda i rashoda iskazani su svi prihodi i rashodi, koji su iskazani u Proračunu Grada Drniša za 2024. godinu. Prihodi Proračuna iskazani su po izvorima iz kojih potječu (porezni prihodi, pomoći, prihodi od imovine, prihodi od administrativnih pristojbi i po posebnim propisima, prihodi od prodaje nefinancijske imovine i ostali prihodi), a ubiru se i uplaćuju sukladno zakonima i drugim propisima. Iz navedenih prihoda financiraju se programi javnih potreba utvrđenih na nivou Grada za 2024. godinu.

U računu financiranja iskazani su primici od financijske imovine i zaduživanja, te izdaci za financijsku imovinu i otplatu zajmova.

Posebni dio sadrži raspored rashoda i izdataka proračunskih korisnika prema ekonomskoj, organizacijskoj, programskoj i funkcijskoj klasifikaciji, te izvorima financiranja.

**IZVRŠAVANJE PRORAČUNA**

Članak 4.

Proračun Grada Drniša planira se i izvršava kroz sustav riznice putem jedinstvenog novčanog računa preko kojega se obavljaju sve financijske transakcije Proračuna pri čemu proračunski korisnici nemaju svoje novčane račune.

Proračunski korisnici Grada Drniša uključeni u sustav riznice su:

1. Javna vatrogasna postrojba Grada Drniša,

2. Gradski muzej Drniš

3. Narodna knjižnica Drniš

4. Dječji vrtić Drniš

5. Pučko otvoreno učilište Drniš

Članak 5.

Proračun se izvršava od 01.siječnja do 31.prosinca 2024. godine.

Samo naplaćeni prihodi u kalendarskoj godini priznaju se kao prihodi Proračuna za 2024. godinu.

Rashodi proračuna su svi rashodi za koje je nastala obveza u 2024. godini, neovisno o njihovom plaćanju.

Članak 6.

Organizacijskom klasifikacijom posebnog dijela Proračuna formirani su razdjeli u sklopu kojih su planirane glave, unutar kojih se nalaze proračunski korisnici i ostali korisnici proračunskih sredstava.

Upravni odjel za gospodarstvo, financije i društvene djelatnosti obvezan je u roku osam dana od stupanja na snagu proračuna, izvijestiti sva tijela gradske uprave o odobrenim sredstvima u Proračunu za 2024. godinu.

Upravni odjeli Gradske uprave dužni su u roku daljnjih osam dana izvijestiti svoje krajnje proračunske i ostale korisnike o odobrenim sredstvima u Posebnom dijelu proračuna.

Članak 7.

Odlukom ili drugim aktom ne mogu se stvarati obveze na teret proračuna, ako za iste nisu osigurana sredstva.

Proračunskim korisnicima sredstva se doznačuju putem lokalne riznice proračuna isključivo na osnovu pismenog dokumenta (isprave) iz koje je vidljivo:

- da je namjena odobrena u proračunu

- da je iznos stvorene obveze u visini odobrenog iznosa,

- da je obveza likvidirana od nadležne osobe.

Članak 8.

Nalogodavac i odgovorna osoba za izvršavanje Proračuna u cjelini je Gradonačelnik.

Proračunski korisnici mogu preuzeti obveze po ugovorima koji zahtijevaju plaćanje u slijedećim godinama samo uz pisanu suglasnost Gradonačelnika uz prethodno pisano mišljenje Upravnog odjela za gospodarstvo, financije i društvene djelatnosti.

Gradonačelnik i čelnici pravnih osoba koje su korisnici Proračuna, odgovorni su za planiranje i izvršavanje svoga dijela Proračuna.

Odgovornost za izvršavanje Proračuna u smislu odredbe stavka 4. ovoga članka podrazumijeva odgovornost za preuzimanje i verifikaciju obveza, izdavanje naloga za plaćanje na teret proračunskih sredstava te za utvrđivanje prava naplate i izdavanje naloga za naplatu u korist proračunskih sredstava.

Gradonačelnik i čelnici pravnih osoba koje su korisnici Proračuna odgovorni su za zakonito, svrhovito, učinkovito i ekonomično raspolaganje proračunskim sredstvima.

Članak 9.

Korisnici moraju sredstva osigurana u Proračunu koristiti za utvrđene namjene štedljivo i racionalno.

Proračunska sredstva mogu se koristiti samo za namjene i do visine koje su određene u posebnom dijelu Proračuna.

Prijedlozi odluka i drugih akata koje donosi Gradonačelnik odnosno koje Gradonačelnik predlaže na donošenje Gradskom vijeću, a imaju fiskalni učinak, donose se odnosno utvrđuju uz prethodno pribavljeno mišljenje Upravnog odjela za gospodarstvo, financije i društvene djelatnosti.

Članak 10.

Rashodi i izdaci Proračuna koji se financiraju iz namjenskih prihoda i primitaka te iz prihoda od pomoći izvršavat će se do iznosa naplaćenih prihoda i primitaka za te namjene.

Uplaćene, a neplanirane pomoći, donacije i prihodi za posebne namjene mogu se koristiti prema naknadno utvrđenim aktivnostima i/ili projektima u proračunu uz prethodnu suglasnost Gradonačelnika.

Uplaćene, a manje planirane pomoći i donacije, mogu se izvršavati iznad iznosa utvrđenih Proračunom, a do visine uplaćenih sredstava.

Članak 11.

Prednost u podmirivanju rashoda/izdataka imaju rashodi/izdaci za otplatu duga i pokriće danih jamstava, zatim financiranje rada tijela Gradske uprave i proračunskih korisnika, rashodi za provođenje socijalnog programa, financiranje kapitalnih izdataka i ostalih rashoda utvrđenih zakonom, ovisno o mogućnostima proračuna.

Članak 12.

Tijela gradske uprave odgovorna su za prikupljanje proračunskih prihoda, za potpunu i pravodobnu naplatu prihoda, u skladu sa zakonima i propisima donesenim na temelju zakona, a s druge strane za izvršavanje svih rashoda sukladno planiranim iznosima i namjenama.

Pravne osobe proračunski korisnici odgovorni su za naplatu prihoda i primitaka u okviru svoje nadležnosti i za njihovu uplatu u proračun Grada Drniša te za izvršavanje svih rashoda u skladu s odobrenim namjenama.

Članak 13.

Proračunskim korisnicima Grada Drniša uključenim u sustav riznice utvrđuje se blagajnički maksimum u iznosu od 700,00 EUR - a.

Članak 14.

Pogrešno ili više uplaćeni prihodi u Proračun, vraćaju se uplatiteljima na teret tih prihoda, a temeljem zahtjeva uplatitelja i dokaza o pogrešno ili više uplaćenom prihodu.

Rješenje o povratu sredstava donosi Upravni odjel za gospodarstvo, financije i društvene djelatnosti na temelju dokumentiranog zahtjeva kojeg potpisuje odgovorna osoba u upravnom odjelu ili proračunskom korisniku u čijoj nadležnosti je naplata tih prihoda, odnosno osoba koju ovlasti Gradonačelnik.

Članak 15.

Prihodi koje ostvare vijeća nacionalnih manjina obavljanjem vlastite djelatnosti, iz donacija, po posebnim propisima ili iz drugih izvora, namjenski su prihodi nacionalnih manjina te se uplaćuju i izvršavaju preko njihovog računa sukladno usvojenom Financijskom planu.

Članak 16.

Prihodi što ih ostvare mjesni odbori i gradske četvrti obavljanjem djelatnosti, iz donacija i drugih izvora, prihodi su Proračuna i uplaćuju se na račun Proračuna, a izvršavaju preko njihovog računa sukladno usvojenom Financijskom planu.

Mjesni odbori i gradske četvrti mogu preuzimati obveze i plaćati ih po stavkama rashoda za čije su financiranje planirani prihodi iz stavka 1. ovoga članka, isključivo do iznosa naplaćenih prihoda.

**ISPLATE SREDSTAVA IZ PRORAČUNA**

Članak 17.

Svaka isplata iz Proračuna mora se temeljiti na vjerodostojnoj knjigovodstvenoj ispravi, kojom se dokazuje obveza plaćanja.

Gradonačelnik i čelnik pravne osobe proračunskog korisnika, odnosno osoba na koju je pravo preneseno, mora prije isplate provjeriti i potvrditi potpisom pravni temelj i visinu isplate koja proizlazi iz knjigovodstvene isprave.

Nalog za isplatu iz Proračuna izdaje Gradonačelnik, a supotpisuju pročelnici ili druge odgovorne osobe, prema nadležnosti.

Gradonačelnik može na prijedlog pročelnika Upravnog odjela, a sukladno Uredbi Vlade, prodati, otpisati ili djelomično otpisati potraživanje.

Gradonačelnik može otpisati ili djelomično otpisati potraživanja, ako bi troškovi naplate potraživanja bili u nerazmjeru s visinom potraživanja ili se ustanovi apsolutna nemogućnost naplate.

Članak 18.

Gradonačelnik može sklapati ugovore o nabavi roba, obavljanju usluga i ustupanju radova sukladno zakonskim propisima koji uređuju ovo područje i godišnjem planu nabave.

Gradonačelnik donosi Odluku o početku postupka javne nabave.

Članak 19.

Ustanove i trgovačka društva kojima je Grad osnivač provode postupak nabave sukladno zakonskim propisima i svom godišnjem planu nabave.

Članak 20.

Obračun i isplatu plaća korisnici mogu vršiti na temelju osnovice utvrđene kolektivnim ugovorom ili pravilnikom.

Osnovicu i koeficijente za obračun plaće Gradonačelnika i njegovog zamjenika određuje odlukom Gradsko vijeće, a na prijedlog Gradonačelnika.

Radi pravodobnog obračunavanja i doznačivanja proračunskih sredstava u 2024. godini za plaće i druge rashode, korisnici koji se financiraju iz Proračuna obvezni su nadležnom Upravnom odjelu dostaviti rješenje o zasnivanju i o prestanku radnog odnosa zaposlenika.

Rješenje iz stavka 3. ovoga članka korisnici su obvezni dostaviti u roku od osam dana od dana zasnivanja ili prestanka radnog odnosa.

Sredstva za ostala materijalna prava isplaćivat će se korisnicima prema kolektivnim ugovorima i sporazumima ili pravilnicima u visini i opsegu utvrđenima istima, a sve u skladu sa proračunskim mogućnostima.

Članak 21.

Instrumente osiguranja plaćanja, kojima se stvaraju obveze na teret Proračuna priprema Upravni odjel gospodarstvo, financije i društvene djelatnosti, a potpisuje Gradonačelnik.

Instrumenti osiguranja plaćanja primljeni od pravnih osoba kao sredstvo osiguranja naplate potraživanja ili izvođenja radova i usluga, dostavljaju se Upravnom odjelu za gospodarstvo, financije i društvene djelatnosti.

Evidenciju izdanih i primljenih instrumenata osiguranja plaćanja vodi Upravni odjel za gospodarstvo, financije i društvene djelatnosti.

**PLAĆANJE PREDUJMA**

Članak 22.

Plaćanje predujmom može se ugovoriti samo iznimno i na temelju prethodne suglasnosti Gradonačelnika.

Iznimno, proračunski korisnik može plaćati predujmom bez suglasnosti iz stavka 1. ovoga članka za obveze preuzete po ugovorima za projekte koji se sufinanciraju iz sredstava Europske unije.

**URAVNOTEŽENJE PRORAČUNA I PRERASPODJELA SREDSTAVA**

Članak 23.

Ako tijekom godine dođe do povećanja rashoda/izdataka ili smanjenja prihoda/primitaka Gradonačelnik može poduzeti mjere za uravnoteženje proračuna propisano Zakonom.

U koliko se primjenom privremenih mjera Proračun ne uravnoteži, izvršit će se Izmjene i dopune Proračuna, koje će donijeti Gradsko vijeće.

Sukladno izmjenama i dopunama Proračuna, proračunski korisnici obvezni su izmijeniti i dopuniti svoje financijske planove i planove nabave u roku od 15 dana od stupanja na snagu izmjena i dopuna Proračuna i o tome izvijestiti nadležni Upravni odjel.

Članak 24.

Gradonačelnik može odobriti preraspodjelu sredstava unutar pojedinog razdjela i između pojedinih razdjela na prijedlog pročelnika Upravnog odjela za gospodarstvo, financije i društvene djelatnosti. Preraspodjela sredstava može se izvršiti najviše do 5% rashoda i izdataka na proračunskoj stavci donesenoj od strane Gradskog vijeća koja se umanjuje.

O izvršenim preraspodjelama Gradonačelnik je dužan uz polugodišnje i godišnje izvješće izvijestiti Gradsko vijeće.

**KORIŠTENJE NAMJENSKIH I VLASTITIH PRIHODA**

Članak 25.

Namjenski prihodi i primici koji ne budu iskorišteni u ovoj proračunskoj godini, prenose se u proračun za narednu proračunsku godinu.

Članak 26.

Vlastiti prihodi koje proračunski korisnici ostvaruju od obavljanja poslova na tržištu i u tržišnim uvjetima služe za pokriće rashoda proračunskih korisnika.

Prihodi iz stavka 1. ovoga članka uplaćuju se u proračun.

Vlastiti prihodi koji ne budu iskorišteni u ovoj proračunskoj godini, ne prenose se u proračun za narednu proračunsku godinu.

Namjenski prihodi i primici proračunskih korisnika koji ne budu iskorišteni u ovoj proračunskoj godini, prenose se u proračun za narednu proračunsku godinu.

**IZVJEŠTAVANJE**

Članak 27.

Upravni odjel za gospodarstvo, financije i društvene djelatnosti podnosi Gradonačelniku polugodišnji i godišnji izvještaj o izvršenju proračuna, koji dostavljaju Gradskom vijeću u rokovima propisanim Zakonom o proračunu.

Ustanove, trgovačka društva i ostali korisnici dužni su dostaviti godišnji izvještaj o poslovanju (ostvarenje financijskog plana i izvještaj o radu) nadležnom Upravnom odjelu najkasnije do 30. travnja tekuće godine za prethodnu godinu.

Izvještaj o poslovanju mora sadržavati i prijedlog korištenja neutrošenih sredstava (proračunskih i vlastitih), odnosno prijedlog pokrića gubitka poslovanja.

Nadležni upravni odjel dužan je dostaviti izvještaje o poslovanju ustanova, trgovačkih društava i ostalih korisnika Gradonačelniku najkasnije do 01. lipnja tekuće godine za prethodnu godinu.

**TEKUĆA ZALIHA PRORAČUNA**

Članak 28.

U Proračunu Grada planirana su sredstva Tekuće zalihe u iznosu od 13.300,00 EUR-a.

O korištenju sredstava Tekuće zalihe Proračuna odluku donosi Gradonačelnik.

Gradonačelnik je obvezan uz polugodišnje i godišnje izvješće o izvršenju Proračuna izvijestiti Gradsko vijeće o korištenju sredstava Tekuće zalihe.

Sredstva Tekuće zalihe Proračuna ne mogu se koristiti za pozajmljivanje.

**UPRAVLJANJE FINANCIJSKOM IMOVINOM**

Članak 29.

Raspoloživim novčanim sredstvima na računu Proračuna upravlja Gradonačelnik.

Raspoloživa novčana sredstva mogu se oročavati kod poslovne banke poštujući načela sigurnosti i likvidnosti.

Odluku o oročavanju donosi Gradonačelnik.

Prihodi od upravljanja raspoloživim novčanim sredstvima prihodi su Proračuna.

Novčana sredstva iz stavka 1. ovoga članka mogu se ulagati samo s rokom povrata do 31. prosinca 2024. godine.

Članak 30.

U slučaju da Grad odluči prodati dionice ili udjel u kapitalu pravnih osoba, odluku o tome donosi Gradsko vijeće, ukoliko to nije u suprotnosti s posebnim zakonima.

Ostvarena sredstva od prodaje dionica i udjela u kapitalu, mogu se koristiti samo za otplatu duga ili za nabavu imovine Grada.

Odluku o kupnji dionica ili udjela trgovačkog društva, ako su za te namjene osigurana sredstva u Proračunu i ako se time štiti javni interes, odnosno interes Grada, donosi Gradsko vijeće.

Članak 31.

Grad Drniš može dati pozajmicu pravnoj osobi u vlasništvu Grada i ustanovi čiji je osnivač Grad do visine i pod uvjetima koje svojom odlukom utvrdi Gradonačelnik. Tako odobrena pozajmica mora biti vraćena u Proračun Grada Drniša najkasnije do 31. prosinca 2024. godine.

**UPRAVLJANJE NEFINANCIJSKOM DUGOTRAJNOM IMOVINOM GRADA**

Članak 32.

Upravljanje nefinancijskom imovinom Grada podrazumijeva njezino korištenje, održavanje i davanje u zakup.

Tijela gradske uprave upravljaju nefinancijskom dugotrajnom imovinom Grada koju posjeduju za obavljanje poslova iz svog djelokruga rada sukladno općim aktima grada, brigom dobrog gospodara i vode popis o toj imovini u skladu sa zakonom.

Sredstva za održavanje i osiguranje dugotrajne nefinancijske imovine osiguravaju se u rashodima poslovanja. Poslove sklapanja ugovora s osiguravateljima i naplatu šteta obavlja nadležni upravni odjel.

Članak 33.

Knjigovodstvena evidencija nefinancijske dugotrajne imovine Grada vodi se u Upravnom odjelu za gospodarstvo, financije i društvene djelatnosti.

Članak 34.

Kada se sredstva Proračuna koriste za ulaganja u nefinancijsku imovinu trgovačkog društva u većinskom vlasništvu Grada, tada se pitanja vlasništva nefinancijske imovine regulira ugovorom.

**ZADUŽIVANJE I GRADSKA JAMSTVA**

Članak 35.

Grad Drniš može se zadužiti samo za investicije koje se financiraju iz Proračuna, a koju potvrdi Gradsko vijeće.

Odluku o zaduživanju donosi Gradsko vijeće uz prethodnu suglasnost Vlade Republike Hrvatske zaduživati uzimanjem kredita, zajmova i izdavanjem vrijednosnih papira, u skladu sa Zakonom i pozitivnim propisima.

Grad može dati jamstvo za ispunjenje obveza pravnoj osobi u većinskom izravnom ili neizravnom vlasništvu Grada ili ustanovi čiji je osnivač, uz prethodnu suglasnost ministra financija. Dana jamstva uključuju se u opseg zaduživanja Grada.

Pravna osoba u većinskom izravnom ili neizravnom vlasništvu Grada i ustanova čiji je osnivač Grad može se dugoročno zaduživati samo uz suglasnost Gradonačelnika.

U 2024. godini Grad Drniš će zaključiti novi kreditni aranžman za financiranje projekta „Izgradnja i opremanje Centra za starije osobe u Gradu Drnišu“ u visini od 4.900.000,00 EUR od čega će se 2.668.870,00 EUR koristiti u 2024. godini, a 2.232.000,00 u 2025. godini.

Ukupni iznos duga prema kreditnim institucijama na kraju proračunske 2024. godine procjenjuju se na 2.779.950,00 EUR.

Članak 36.

Grad Drniš se može kratkoročno zadužiti najduže do 12 mjeseci za premošćivanje nastale nelikvidnosti radi različite dinamike naplate prihoda i dospijeća obaveza prema dobavljačima i korisnicima.

Grad Drniš se u 2024. godini planira kratkoročno zadužiti do iznosa od 605.500,00 EUR-a za premošćivanje jaza koji može nastati zbog različite dinamike priljeva sredstava i dospijeća obveza prilikom provedbe projekata.

Odluku o kreditnom zaduženju iz stavka 1. ovog članka donosi Gradonačelnik.

Članak 37.

Tekuće otplate glavnice gradskog duga, iskazane u Računu financiranja proračuna za 2024. godinu u svoti od 191.000,00 EUR po Ugovoru o dugoročnom kreditu sklopljenog između Grada Drniša i Zagrebačke banke d.d. za sufinanciranje provedbe projekta Adriatic Canyoning i Natura Drniš, te pripadajuće kamate, imaju prednost u izvršavanju Proračuna pred svim ostalim izdacima.

**PRORAČUNSKI NADZOR I UNUTARNJA KONTROLA**

Članak 38.

Odgovorna osoba zadužena za nepravilnosti mora izvijestiti Gradonačelnika o svim nepravilnostima uočenim u obavljenom nadzoru.

Korisnici su obvezni dati sve potrebne podatke, isprave i izvješća koja od njih osoba zadužena za nepravilnosti zatraži.

**ZAVRŠNE ODREDBE**

Članak 39.

Ova Odluka objavit će se u »Službenom glasniku Grada Drniša«, a stupa na snagu osmog dana od dana objave te se primjenjuje se od 1. siječnja 2024. godine.

KLASA:400-06/23-

URBROJ:2182-06/23-\_

Drniš, \_\_\_\_\_\_\_\_\_\_\_\_\_\_\_\_\_2023.

**GRAD DRNIŠ**

**GRADSKO VIJEĆE**

PREDSJEDNIK:

Tomislav Dželalija, dipl.ing.

**O B R A Z L O Ž E N J E**

**PRIJEDLOGA ODLUKE O IZVRŠAVANJU PRORAČUNA GRADA DRNIŠA**

**ZA 2024. GODINU**

Člankom 14. Zakona o proračunu (“Narodne novine” broj 144/21 – u daljnjem tekstu: Zakon o proračunu) propisana je obveza donošenja odluke o izvršavanju proračuna jedinica lokalne i područne (regionalne) samouprave, kojom se omogućava provedba usvojenog proračuna te u skladu sa zakonskim odredbama uređuju izuzeci i posebnosti koje proizlaze iz usvojenog proračuna.

Sukladno Zakonu o proračunu, Odlukom o izvršavanju Proračuna Grada Drniša za 2024. godinu (u daljnjem tekstu: Odluka) uređuje se struktura prihoda i primitaka te rashoda i izdataka Proračuna i njegovo izvršavanje, prava i obveze korisnika proračunskih sredstava, odgovornost za korištenje proračunskih sredstava sukladno namjenama i iznosima utvrđenim u Proračunu.

Nadalje, Odlukom se propisuju ovlasti Gradonačelnika u izvršavanju Proračuna, upravljanje financijskom i nefinancijskom dugotrajnom imovinom, zaduživanje Grada i davanje jamstava za zaduženje pravnim osobama i ustanovama kojima je Grad većinski vlasnik ili osnivač.

Pored navedenog, Odlukom se utvrđuje obavljanje financijsko-računovodstvene kontrole poslovnih postupaka te način i rokovi izvještavanja o izvršavanju Proračuna.

Pročelnica

Upravnog odjela za gospodarstvo,

financije i društvene djelatnosti Grada Drniša

Ivana Sučić, dipl.oec.