Na temelju članka 15. stavka 2. Zakona o javnoj nabavi (Narodne novine, broj 120/16, 114/22) i članka 51. Statuta Grada Drniša („Službeni glasnik Grada Drniša“, broj 2/21 i 2/22), Gradsko vijeće Grada Drniša na 17. sjednici, održanoj dana \_\_\_\_\_\_\_\_ prosinca 2023. godine, donijelo je sljedeći

**PRAVILNIK**

**o provedbi postupka jednostavne nabave**

**Grada Drniša**

**I. PREDMET PRAVILNIKA**

Članak 1.

1. U svrhu poštivanja osnovnih načela javne nabave te zakonitog, namjenskog i svrhovitog trošenja proračunskih sredstava Grada Drniša, ovim Pravilnikom se uređuje postupak koji prethodi stvaranju ugovornog odnosa za nabavu roba, usluga ili radova procijenjene vrijednosti do 26.540,00 eura (bez PDV-a) za nabavu roba i usluga, odnosno 66.360,00 eura (bez PDV-a) za nabavu radova ( u daljnjem tekstu: jednostavna nabava) za koje sukladno odredbama Zakona o javnoj nabavi (Narodne novine, broj 120/16, 114/22) ne postoji obveza provedbe postupaka javne nabave.
2. Prilikom definiranja predmeta nabave upravni odjeli Grada Drniša i odgovorne osobe dužne su postupati u duhu dobrog gospodarstvenika po načelu najbolja vrijednost za uloženi novac. U tom smislu ne smije se dijeliti vrijednost nabave s namjerom izbjegavanja primjene Zakona o javnoj nabavi ili pravila koja vrijede prema procijenjenoj vrijednosti nabave. Pri izračunu procijenjene vrijednosti nabave mora se uzeti u obzir ukupna vrijednost nabave koja uključuje sve opcije i moguća obnavljanja ugovora ili višekratno izdavanje narudžbenica.
3. U provedbi postupaka nabave roba, radova i/ili usluga osim ovog Pravilnika, obvezno je primjenjivati i druge važeće zakonske i podzakonske akte, kao i interne akte, a koji se odnose na pojedini predmet nabave u smislu posebnih zakona (npr. Zakon o obveznim odnosima, Zakon o općem upravnom postupku, Zakon o prostornom uređenju i gradnji, i dr. ).

**II. SPRJEČAVANJE SUKOBA INTERESA**

Članak 2.

1. Na odredbe o sprječavanju sukoba interesa na odgovarajući način se primjenjuju odredbe Zakona o javnoj nabavi (Narodne novine, broj 120/16, 114/22).

**III. VRIJEDNOSNI PRAGOVI JEDNOSTAVNE NABAVE**

Članak 3.

1. Naručitelj temeljem Zakona o javnoj nabavi (Narodne novine broj 120/16, 114/22) u Plan nabave za proračunsku godinu unosi podatke o predmetu nabave i procijenjenoj vrijednosti nabave, za predmete nabave čija je procijenjena vrijednost jednaka ili veća od 2.650,00 eura, a manja od 26.540,00 eura bez PDV-a za nabavu roba i usluga, odnosno od 66.360,00 eura bez PDV-a za nabavu radova.
2. Postupci nabave moraju biti usklađeni s Planom nabave.
3. Ovisno o vrijednosti predmeta nabave, jednostavna nabava razgraničava se na:

* postupak nabave roba, usluga ili radova procijenjene vrijednosti **do 2.650,00 eura** bez PDV-a,
* postupak nabave roba, usluga ili radova procijenjene vrijednosti **jednake ili veće od 2.650,00 eura, a manje od 15.000,00 eura** bez PDV-a,
* postupak nabave roba, usluga ili radova procijenjene vrijednosti **jednake ili veće od** **15.000,00 eura, a manje od 26.540,00 eura** bez PDV-a za nabavu roba i usluga, **odnosno od 66.360,00 eura** bez PDV-a za nabavu radova.

**IV. PROVEDBA POSTUPKA JEDNOSTAVNE NABAVE ČIJA JE PROCIJENJENA VRIJEDNOST MANJA OD 2.650,00 EURA (bez PDV-a)**

Članak 4.

1. Nabavu radova, roba i usluga procijenjene vrijednosti manje od 2.650,00 eura, provodi se izdavanjem narudžbenice ili sklapanjem ugovora s jednim gospodarskim subjektom koji ima najpovoljnije uvjete pružanja usluga, dobave roba ili izvođenja radova i/ili temeljem informacije iz prethodnih nabava ili temeljem ponude.
2. Narudžbenica, odnosno ugovor obvezno sadrži podatke o ugovornim stranama, mjestu zaključenja, predmetu, cijeni i ostalim bitnim sastojcima u skladu s odredbama Zakona o obveznim odnosima (Narodne novine, broj 35/05, 41/08, 125/11, 78/15, 29/18, 126/21, 114/22, 156/22).
3. Narudžbenicu ili ugovor potpisuje Gradonačelnik.
4. Evidenciju o izdanim narudžbenicama odnosno sklopljenim ugovorima iz ovog članka vodi upravni odjel u čijoj nadležnosti je javna nabava.

**V. PROVEDBA POSTUPKA JEDNOSTAVNE NABAVE ČIJA JE PROCIJENJENA VRIJEDNOST JEDNAKA ILI VEĆA OD 2.650,00 EURA, A MANJA OD 15.000,00 EURA (bez PDV-a)**

Članak 5.

1. Nabavu radova, roba i usluga procijenjene vrijednosti jednake ili veće od 2.650,00 eura, a manje od 15.000,00 eura, Naručitelj provodi na način da dostavu ponuda traži najmanje od jednog gospodarskog subjekta na dokaziv način (dostavnica, potvrda o primitku e-maila i sl.) i uz primjeren rok za dostavu ponude, te može provesti i prethodna analiza tržišta (primjerice na temelju „print screen“-a ili upita, ovisno o specifičnosti predmeta jednostavne nabave.
2. Poziv na dostavu ponuda ako je to potrebno može se objaviti i u Elektronskom oglasniku javne nabave Republike Hrvatske, Agronetu i sličnim javnim servisima.
3. Poziv za dostavu ponuda sadrži:

* naziv i adresu naručitelja,
* kontakt osobu, broj telefona i adresu elektroničke pošte,
* evidencijski broj nabave,
* procijenjenu vrijednost predmeta nabave,
* opis predmeta nabave/tehničku specifikaciju (ovisno o predmetu nabave),
* rok isporuke/izvršenja predmeta nabave,
* kriterij za odabir ponude,
* rok za dostavu ponude,
* način dostave ponuda,
* adresa za dostavu ponude.

1. Kriterij za odabir ponude je ekonomski najpovoljnija ponuda, odnosno relevantni ponder cijene je 100%.
2. Po okončanju postupka iz stavka 1. ovog članka Naručitelj izdaje narudžbenicu ili zaključuje ugovor.
3. Narudžbenicu ili ugovor potpisuje Gradonačelnik.
4. Ako se izdaje Narudžbenica Obavijest o odabiru najpovoljnijeg ponuditelja, Naručitelj dostavlja svakom gospodarskom subjektu koji je sudjelovao u postupku, a ako se potpisuje ugovor donosi se Odluka o odabiru u roku ne dužem od 30 dana.
5. Evidenciju o izdanim narudžbenicama odnosno sklopljenim ugovorima iz ovog članka vodi upravni odjel u čijoj nadležnosti je javna nabava.
6. Ovisno o vrsti nabave i izvoru financiranja Naručitelj može provesti postupak po članku 6. ovog Pravilnika, neovisno o procijenjenoj vrijednosti nabave sukladno točci V. ovog Pravilnika.

**VI. PROVEDBA POSTUPKA JEDNOSTAVNE NABAVE ČIJA JE PROCIJENJENA VRIJEDNOST JEDNAKA ILI VEĆA OD 15.000,00 EURA ( bez PDV-a), A MANJA OD 26.540,00 EURA (bez PDV-a) ZA NABAVU ROBA I USLUGA, ODNOSNO 66.360,00 EURA (bez PDV-a) ZA NABAVU RADOVA**

Članak 6.

1. Postupke jednostavne nabave čija je procijenjena vrijednost jednaka ili veća od 15.000,00 eura (bez PDV-a), a manja od 26.540,00 odnosno 66.360,00 eura (bez PDV-a) priprema i provodi Stručno povjerenstvo za pripremu i provođenje postupka jednostavne nabave koje imenuje Gradonačelnik internom odlukom.
2. U pripremi i provedbi postupka jednostavne nabave sudjeluju najmanje 3 (tri) člana, od kojih 1 (jedan) mora imati važeći certifikat iz područja javne nabave.
3. Nabavu radova, roba i usluga procijenjene vrijednosti jednake ili veće od 15.000,00 eura, a manje od 26.540,00 eura za nabavu roba i usluga odnosno 66.360,00 eura za radove, Naručitelj provodi pozivom za dostavu ponuda objavom na svojoj web stranici.
4. Rok za dostavu ponuda je najmanje pet (5) dana od dana objave Poziva na dostavu ponuda.
5. Naručitelj u opravdanim slučajevima može odrediti i kraći rok za dostavu ponuda, ali ne kraći od tri (3) dana od dana objave Poziva na dostavu ponuda.
6. Istodobno sa objavom poziva na svojoj web stranici, Naručitelj može po potrebi objaviti poziv na dostavu ponuda i u Elektronskom oglasniku javne nabave Republike Hrvatske, Agronetu i sličnim javnim servisima.
7. Poziv na dostavu ponuda sadrži:

* naziv i adresu naručitelja,
* kontakt osobu, broj telefona i adresu elektroničke pošte,
* evidencijski broj nabave,
* procijenjenu vrijednost predmeta nabave,
* opis predmeta/tehničku specifikaciju (ovisno o predmetu nabave),
* rok isporuke/izvršenja predmeta nabave,
* kriterij za odabir ponude.
* rok za dostavu ponude,
* način dostave ponuda,
* adresa za dostavu ponude.

1. Naručitelj u Pozivu za dostavu uz podatke iz stavka 7. ovog članka, može odrediti i osnove za isključenje i uvjete sposobnosti gospodarskog subjekta te tražiti jamstva ovisno o specifičnosti i složenosti predmeta nabave.
2. Kriterij za odabir ponude je ekonomski najpovoljnija ponuda to jest relevantni ponder cijene je 100%. Naručitelj također može u dokumentaciji o nabavi odrediti i relevantni ponder koji će se dodijeliti po nekom drugom kriteriju koji je odabran u svrhu određivanja ekonomski najpovoljnije ponude (primjerice rok isporuke, stručno iskustvo stručnjaka i sl.), ovisno o specifičnosti predmeta nabave.
3. Otvaranje ponuda nije javno. Postupak pregleda i ocjene ponuda na temelju uvjeta iz dokumentacije o nabavi i kriterija odabira ponuda obavlja stručno Povjerenstvo naručitelja te o istom sastavlja Zapisnik o pregledu i ocjeni ponuda.
4. Na temelju Zapisnika o pregledu i ocjeni ponuda, u roku ne dužem od 30 dana donosi se Odluka o odabiru ili Odluka o poništenju koja se dostavlja svim ponuditeljima u postupku jednostavne nabave.
5. Za odabir je dovoljna jedna (1) pristigla ponuda koja udovoljava svim traženim zahtjevima i uvjetima iz poziva na dostavu ponuda.
6. Postupak jednostavne nabave poništit će se ako nije dostavljena niti jedna ponuda, odnosno ako niti jedna ponuda ne ispunjava tražene uvjete i zahtjeve iz Poziva na dostavu ponuda, te ako je cijena ponude veća od procijenjene vrijednosti nabave, osim ako Naručitelj ne može osigurati dodatna sredstva za nabavu ili prelazi visinu pragova jednostavne nabave roba, radova ili usluga ili iz drugih opravdanih razloga.
7. Naručitelj zadržava pravo poništenja jednostavne nabave prije ili nakon isteka roka za dostavu ponuda, bez posebnog pisanog obrazloženja.
8. Na Odluku o odabiru ili poništenju nije dopuštena žalba.
9. Postupak jednostavne nabave završava zaključenjem ugovora ili izdavanjem narudžbenice, ovisno o složenosti predmeta nabave. Ugovor, odnosno narudžbenicu potpisuje Gradonačelnik.
10. Evidenciju o izdanim narudžbenicama odnosno sklopljenim ugovorima iz ovog članka vodi upravni odjel u čijoj nadležnosti je javna nabava.

**VII. IZNIMKE U POSTUPKU JEDNOSTAVNE NABAVE**

Članak 7.

1. Iznimno, ovisno o predmetu nabave i razini tržišnog natjecanja, postupanja propisana člancima 5. i 6. ovog Pravilnika neće se provoditi, odnosno Poziv na dostavu ponude će se uputiti manjem broju gospodarskih subjekata u slučajevima provedbe jednostavne nabave:
2. koja zahtijeva žurnost uzrokovanu događajima koji se nisu mogli predvidjeti (npr. zbog zaštite zdravlja i sigurnosti zaposlenika, nastanka znatne štete na materijalnoj imovini te značajan utjecaj na obavljanje poslova iz djelokruga Naručitelja), odnosno kada zbog nepredviđenih okolnosti, na koje Naručitelj nije mogao utjecati, nije moguće provesti postupak jednostavne nabave na način propisan Pravilnikom,
3. radova, isporuka roba ili pružanja usluga koje može izvršiti samo određeni gospodarski subjekt bilo zbog zaštite isključivih prava, uključujući prava intelektualnog vlasništva ili iz tehničkih razloga povezanih sa zaštitom isključivih prava koje može izvršiti samo određeni ponuditelj,
4. usluga koje zahtijevaju određena specijalistička stručna znanja i posebne okolnosti (odvjetničke, javnobilježničke usluge, konzultantske usluge, usluge obrazovanja i stručnog osposobljavanja, specijalističke i zdravstvene usluge, pravne usluge povezane s pružanjem specijalizirane pravne pomoći, umjetnički razlozi ili zaštita isključivih autorskih prava gdje usluge može pružati samo jedan ponuditelj, kupnje avio karata, usluge hotelskog smještaja i slično).
5. kada u postupku prikupljanja ponuda nije dostavljena niti jedna ponuda, a postupak jednostavne nabave se ponavlja,
6. kada je to potrebno zbog obavljanja odnosno dovršetka specifičnih radova, nabave specifičnih roba ili usluga, a navedeno nije moglo biti unaprijed planirano,
7. za dodatne isporuke od strane ponuditelja iz osnovnog ugovora koje su namijenjene ili kao djelomična zamjena robe ili instalacija, ili kao proširenje postojeće robe ili instalacija, ako bi promjena isporučitelja obvezala javnog naručitelja da nabavi robu koja ima drukčije tehničke značajke, što bi rezultiralo neusklađenošću ili nerazmjernim tehničkim poteškoćama u radu i održavanju.
8. Iznimke u postupanju moraju biti pisano obrazložene, a odobrene od Gradonačelnika.
9. Na temelju odobrenih iznimki u postupanju, prikuplja se ponuda od jednog ponuditelja koji udovoljava neki od uvjeta iz stavka I. ovog članka te postupak okončava zaključenjem ugovora ili izdavanjem narudžbenice, ovisno o složenosti predmeta nabave.
10. Ugovor/narudžbenicu iz prethodnog stavka potpisuje Gradonačelnik.

**VIII. PRIJELAZNE I ZAVRŠNE ODREDBE**

Članak 8.

1. Na sve ono što nije propisano ovim Pravilnikom primjenjuju se odredbe Zakona o javnoj nabavi.

Članak 9.

1. Stupanjem na snagu ovog Pravilnika, izvan snage se stavlja Pravilnik o provedbi postupka jednostavne nabave (Službeni glasnik Grada Drniša, broj 07/20).

Članak 10.

1. Ovaj Pravilnik će biti objavljen u Službenom glasniku Grada Drniša, a stupa na snagu osmog dana od dana objave.

GRAD DRNIŠ

GRADSKO VIJEĆE

KLASA: 023-03/23-30/2

URBROJ: 2182-6-23-1

Drniš, \_\_\_\_\_\_ 2023. godine

PREDSJEDNIK:

Tomislav Dželalija, dipl.ing.