*Prijedlog*

Na temelju članka 42. stavka 1. Zakona o lokalnim porezima (»Narodne novine«, br.115/16, 115/16, 114/22 i 114/23) te članka 51. Statuta Grada Drniša (»Službeni glasnik grada Drniša«, broj 2/20 i 2/22), Gradsko vijeće Grada Drniša, na \_\_\_\_. sjednici održanoj \_\_\_\_\_\_\_\_\_\_\_ 2023. godine, donijelo je

**ODLUKU**

**O GRADSKIM POREZIMA GRADA DRNIŠA**

I. OPĆE ODREDBE

Članak 1.

Ovom odlukom utvrđuju se:

1. vrste lokalnih poreza koji se uvode za područje Grada Drniša,

2. visina stope poreza na potrošnju,

3. visina poreza na kuće za odmor izražena u kn/m²

4. prijenos ovlasti za utvrđivanje i naplatu pojedinih lokalnih poreza na Ministarstvo financija,

Poreznu upravu.

Članak 2.

Gradski porezi jesu:

1. porez na potrošnju
2. porez na korištenje javnih površina
3. porez na kuće za odmor

II. VRSTE LOKALNIH POREZA

*1. Porez na potrošnju*

Članak 3.

Porez na potrošnju plaća se na potrošnju alkoholnih pića (vinjak, rakiju i žestoka pića), prirodnih vina, specijalnih vina, piva i bezalkoholnih pića u ugostiteljskim objektima.

Članak 4.

(1) Obveznik poreza na potrošnju je pravna i fizička osoba koja pruža ugostiteljske usluge na području Grada Drniša.

(2) Osnovica za obračun poreza na potrošnju je prodajna cijena pića po kojoj se piće proda u ugostiteljskim objektima, bez poreza na dodanu vrijednost.

Članak 5.

Porez na potrošnju plaća se po stopi od 3% na osnovicu iz članka 5. ove Odluke.

Utvrđenu obvezu poreza na potrošnju porezni obveznik iskazuje na Obrascu PP-MI-PO i predaje ga do 20. dana u mjesecu za prethodni mjesec. Utvrđenu obvezu porezni obveznik dužan je platiti do posljednjeg dana u mjesecu za prethodni mjesec.

*2. Porez na korištenje javnih površina*

Članak 6.

(1) Porez na korištenje javnih površina plaćaju pravne i fizičke osobe kojima je Grad Drniš odobrio privremeno korištenje javne površine.

(2) Pod javnim površinama podrazumijevaju se površine u općoj upotrebi prema zemljišnoknjižnoj evidenciji kojima po posebnim propisima upravlja Grad Drniš (ulice, trgovi, nogostupi, zelene površine, parkovi, parkirališta i dr.).

Članak 7.

Porez na korištenje javnih površina plaća se po stopi od 20% od iznosa zakupnine za tu površinu.

Članak 8.

Porez na korištenje javnih površina plaća se u roku od 15 dana od dana dostave rješenja o razrezu tog poreza.

*3. Porez na kuće za odmor*

Članak 9.

(1) Porez na kuće za odmor plaćaju sve pravne i fizičke osobe, koje su vlasnici kuća za odmor na području Grada Drniša.

(2) Kućom za odmor smatra se svaka zgrada ili dio zgrade (stan) koji se koristi povremeno ili sezonski.

(3) Porez na kuće za odmor ne plaća se na kuće za odmor koje se ne mogu koristiti zbog ratnih razaranja, prirodnih nepogoda, te starosti i trošnosti.

(4) Kućom za odmor ne smatraju se gospodarske zgrade koje služe za smještaj poljoprivrednih strojeva, alata i slično.

(5) Porez na kuće za odmor plaća se godišnje u iznosu od =3,00 EUR-a po četvornom metru korisne površine u korist proračuna Grada Drniša.

(6) Porez iz stavka 1. ovog članka plaća se u roku od 30 dana od dana izdavanja rješenja.

Članak 10.

(1) Obveznici poreza iz članka 9. ove Odluke dužni su nadležnom poreznom tijelu do 31. ožujka godine za koju se utvrđuje porez, dostaviti podatke o kući za odmor koji se odnose na mjesto gdje se nalazi taj objekt, korisnu površinu, kao i druge podatke potrebne za razrez poreza, a naročito podatke o promjeni vlasništva, uspostavi suvlasništva, te promjenama povezanim s povećanjem ili smanjenjem površine kuće za odmor.

III. PRIJENOS OVLASTI I NADLEŽNA POREZNA TIJELA

Članak 11.

(1) Poslovi u vezi s utvrđivanjem i naplatom poreza na potrošnju i poreza na kuće za odmor povjeravaju se Ministarstvu financija, Poreznoj upravi.

(2) Stvarno i mjesno nadležna ustrojstvena jedinica Porezne uprave Ministarstva financija je nadležno porezno tijelo za utvrđivanje i naplatu lokalnih poreza iz stavka 1. ovog članka.

(3) Poslove u vezi s utvrđivanjem i naplatom poreza na korištenje javnih površina obavlja Upravni odjel za prostorno uređenje, graditeljstvo, komunalno gospodarstvo i zaštitu okoliša Grada Drniša, u čijem je djelokrugu naplata lokalnih poreza.

(4) Ovlašćuje se nadležna organizacija platnog prometa zadužena za raspoređivanje uplaćenih prihoda da naknada koja pripada Ministarstvu financija, Poreznoj upravi u iznosu od 5% od ukupno uplaćenih prihoda, obračuna i plati u državni proračun i to do zadnjeg dana u mjesecu za protekli mjesec.

IV. PRIJELAZNE I ZAVRŠNE ODREDBE

Članak 12.

(1) Stupanjem na snagu ove Odluke stavlja se izvan snage Odluka o gradskim porezima Grada Drniša (»Narodne novine« br. 100/2017 i 128/2017).

(2) Svi postupci utvrđivanja i naplate gradskih poreza započeti prema odredbama Odluke iz stavka 1. ovog članka, koji nisu dovršeni do stupanja na snagu ove Odluke, dovršit će se prema odredbama navedene Odluke.

Članak 13.

Ova Odluka objavit će se u „Službenom glasniku Grada Drniša“, a stupa na snagu 01. siječnja 2024. godine.

KLASA: 410-01/23-10/  
URBROJ: 2182-6-23-

Drniš, \_\_\_\_\_\_\_\_\_ 2023. godine

GRAD DRNIŠ

GRADSKO VIJEĆE

Predsjednik:

Tomislav Dželalija, dipl.ing.

**O B R A Z L O Ž E N J E**

**Nacrta prijedloga Odluke o porezima Grada Drniša**

Na temelju odredbi članka 20. dosadašnjeg Zakona o lokalnim porezima („Narodne novine“ broj 115/16, 101/17 i 114/22), bilo je propisano da jedinice lokalne samouprave (gradovi i općine) mogu uvesti slijedeće poreze: prirez porezu na dohodak, porez na potrošnju, porez na kuće za odmor i porez na korištenje javnih površina. Pritom, temeljem odredbe članka 42. navedenog Zakona, predstavničko tijelo jedinice lokalne samouprave svojom odlukom utvrđuje visinu i nadležno tijelo naplate „lokalnih“ poreza.

Sukladno tome, Gradsko vijeće Grada Drniša donijelo je Odluku o gradskim porezima Grada Drniša („Narodne novine„ broj 100/2017 i 128/2017) – u daljnjem tekstu: Odluka o gradskim porezima Grada Drniša, kojom su utvrđeni gradski porezi te stopa i visina poreza koji pripadaju Gradu Drnišu, sukladno do sada važećim propisima.

Navedenom Odlukom o gradskim porezima Grada Drniša propisano je da Gradu Drnišu (u daljnjem tekstu: Grad) pripadaju slijedeći porezi:

* prirez porezu na dohodak po stopi od 5%,
* porez na potrošnju alkoholnih i bezalkoholnih pića u ugostiteljskim objektima po stopi od 3%,
* porez na kuće za odmor koji se godišnje plaća u iznosu od 10,00 kuna (1,33 EUR) po metru kvadratnom korisne površine.

Kako bi se omogućilo povećanje fiskalne autonomije jedinica lokalne samouprave u poreznim prihodima i smanjila ovisnost gradova i općina o prijenosima sredstava od države, Hrvatski sabor je dana 28. rujna 2023. godine donio Zakon o izmjenama i dopuni Zakona o lokalnim porezima („Narodne novine“ broj 114/23) te Zakon o izmjenama i dopunama Zakona o porezu na dohodak („Narodne novine“ broj 114/23).

S obzirom na to da su se porez na dohodak i prirez porezu na dohodak, na temelju dosadašnjih zakonskih odredbi u pravilu utvrđivali i plaćali istovremeno, kako bi se porezni sustav pojednostavio na način da se ova dva javna davanja, koja se ubiru zajedno, ujedine u jedno davanje, navedenim Zakonom o izmjenama i dopuni Zakona o lokalnim porezima ukinut je prirez porezu na dohodak, dok je Zakonom o izmjenama i dopunama Zakona o porezu na dohodak omogućeno jedinicama lokalne samouprave da svojim odlukama samostalno upravljaju visinom stopa godišnjeg poreza na dohodak, kako bi, bez obzira na ukidanje prireza porezu na dohodak, zadržale visinu potrebnih prihoda za ostvarivanje svojih zadaća i nadležnosti, s primjenom od iduće godine.

Budući da je navedenim zakonskim izmjenama, pored ostalog, ukinut prirez porezu na dohodak, sukladno odredbama članka 11. stavaka 1. i 2. Zakona o izmjenama i dopuni Zakona o lokalnim porezima Grad Drniš je kao jedinica lokalne samouprave, dužan do 15. prosinca 2023. godine važeću Odluku o gradskim porezima Grada Drniša na odgovarajući način uskladiti s navedenim zakonskim izmjenama, odnosno iz iste brisati dosadašnje odredbe o prirezu porezu na dohodak, s početkom važenja od 1. siječnja 2024. godine. Ovo usklađenje moguće je provesti izmjenom važeće Odluke ili donošenjem nove odluke, pri čemu dosadašnja odnosno još uvijek važeća Odluka o gradskim porezima Grada Drniša ostaje na snazi do 31. prosinca 2023. godine.

Nadalje, u cilju povećanja autonomije lokalnih vlasti i smanjenja ovisnosti jedinica lokalne samouprave o prijenosima središnje države, kako je već naprijed spomenuto, člankom 8. Zakona o izmjenama i dopuni Zakona o lokalnim porezima proširen je raspon u kojem su jedinice lokalne samouprave ovlaštene samostalno propisivati visinu poreza na kuće za odmor po metru kvadratnom korisne površine kuće za odmor, tako da mogući raspon za utvrđivanje visine poreza na kuće za odmor sada iznosi od 0,60 do 5,00 EURA po metru kvadratnom korisne površine kuće za odmor (za razliku od dosadašnjeg raspona koji je iznosio od 0,66 do 1,99 EURA po metru kvadratnom korisne površine).

Slijedom toga, a s obzirom da se dosadašnji zakonski raspon za utvrđivanje visine poreza na kuće za odmor nije mijenjao od 2017.godine, ovim materijalom predlaže se povećanje iznosa poreza na kuće za odmor na 3,00 EURA po metru kvadratnom korisne površine kuće za odmor te je u tom smislu potrebno u važećoj Odluci o gradskim porezima Grada Drniša izmijeniti odredbu o visini poreza na kuće za odmor kako je predloženo.

Slijedom navedenog, s obzirom da je važeća Odluka o gradskim porezima Grada Drniša, koja je donesena 2017. godine, do sada imala već jednu izmjenu i to u prosincu 2017. godine smatramo da je iz praktičnih razloga, osnovano umjesto nove (druge) izmjene odluke donijeti potpuno novu odluku o porezima Grada Drniša. Novom cjelovitom odlukom obuhvatile bi se sve relevantne izmjene i dopune propisa, a ista bi, sukladno naprijed navedenim izmijenjenim zakonima, stupila na snagu od 01. siječnja 2024. godine, čime bi ujedno prestala važiti dosadašnja Odluka o gradskim porezima Grada Drniša.

Pročelnica

Upravnog odjela za gospodarstvo

financije i društvene djelatnosti

Ivana Sučić, dipl.oec.