Na temelju članka 57. stavka 3. Zakona o porezu na dohodak („Narodne novine“ broj 115/16, 106/18, 121/19, 32/20 i 138/20, 151/22, 114/23), članka 2. Pravilnika o paušalnom oporezivanju djelatnosti iznajmljivanja i organiziranja smještaja u turizmu (Narodne novine broj 1/2019, 1/2020, 1/2021 i 156/2022) i članka 51. Statuta Grada Drniša („Službeni glasnik Grada Drniša“ broj 2/21 i 2/22) Gradsko vijeće Grada Drniša na \_\_\_\_\_sjednici održanoj dana \_\_\_\_\_\_\_\_\_\_\_\_\_ 2023. godine donijelo je

**O D L U K U**

**o visini** **paušalnog poreza po krevetu, smještajnoj jedinici u kampu i smještajnoj jedinici u objektu za robinzonski smještaj koji se plaća na području Grada Drniša**

**Članak 1.**

Ovom Odlukom utvrđuje se visina paušalnog poreza po krevetu, po smještajnoj jedinici u kampu, te smještajnoj jedinici u objektu za robinzonski smještaj koji se plaća na području Grada Drniša.

**Članak 2**.

Visina paušalnog poreza iz članka 1. ove Odluke za sva naselja na području Grada Drniša određuje se u iznosu od 50,00 EUR-a po krevetu, po smještajnoj jedinici u kampu i/ili kamp odmorištu i po smještajnoj jedinici u objektu za robinzonski smještaj.

**Članak 3.**

Poslove u svezi s utvrđivanjem, evidentiranjem, nadzorom, naplatom i ovrhom paušalnog poreza na iznajmljivanje obavlja Ministarstvo financija – Porezna uprava.

Za utvrđivanje poreza, naplatu, žalbe, obnovu postupka, zastaru, ovršni postupak, kao i sve ostale radnje, primjenjuju se odredbe Općeg poreznog zakona.

**Članak 4.**

Porezni obveznik dužan je dostaviti Ministarstvu financija, Poreznoj upravi dokaz o svakoj promjeni koja utječe na utvrđivanje paušalnog poreza po krevetu, po smještajnoj jedinici u kampu i smještajnoj jedinici u objektu za robinzonski smještaj u roku od 15 dana od nastale promjene.

**Članak 5**.

Danom stupanja na snagu ove odluke prestaje važiti Odluka o visini paušalnog poreza po krevetu, po smještajnoj jedinici u kampu i smještajnoj jedinici u objektu za robinzonski smještaj na području Grada Drniša („Službeni glasnik Grada Drniša“ broj 1/19 i 2/19).

**Članak 6.**

Ova Odluka objavit će se u „Službenom glasniku Grada Drniša“, a stupa na snagu 1. siječnja 2024. godine.

KLASA: 410-10/23-

URBROJ: 2182-06-23-

Drniš, \_\_\_\_\_\_\_\_\_\_\_\_prosinca 2023. godine

PREDSJEDNIK:

Tomislav Dželalija, dipl.ing.

**O B R A Z L O Ž E N J E**

**Nacrta prijedloga Odluke o izmjeni Odluke o visini** **paušalnog poreza** **po krevetu,** **smještajnoj jedinici u kampu i smještajnoj jedinici u objektu za robinzonski smještaj koji se plaća na području Grada Drniša**

Člankom 57. stavkom 2. Zakona o porezu na dohodak („Narodne novine“ broj 115/16, 106/18, 121/19, 32/20, 138/20, 151/22, 114/23 - dalje: Zakon) poreznim obveznicima koji ostvaruju dohodak od iznajmljivanja stanova, soba i postelja putnicima i turistima i organiziranja kampova, porez na dohodak po osnovi obavljanja te djelatnosti utvrđuje se u paušalnom iznosu, pod uvjetima i na način propisan člancima 61. i 82. Zakona.

Člankom 57. stavkom 3. Zakona propisano je da je predstavničko tijelo jedinice lokalne samouprave, obvezno donijeti odluku kojom će propisati visinu paušalnog poreza po krevetu, smještajnoj jedinici u kampu i smještajnoj jedinici u objektu za robinzonski smještaj, a koje ne mogu biti manje od 19,91 eura niti veće od 199,08 eura. Navedena odluka predstavničkog tijela jedinice lokalne samouprave može se mijenjati najkasnije do 15. prosinca tekuće godine, a stupa na snagu 1. siječnja sljedeće godine. Jedinica lokalne samouprave dužna je ovu odluku svog predstavničkog tijela dostaviti Ministarstvu financija, Poreznoj upravi, u roku od osam dana od dana njezina donošenja, radi objave na mrežnim stranicama Porezne uprave.

Pravilnikom o paušalnom oporezivanju djelatnosti iznajmljivanja i organiziranja smještaja u turizmu („Narodne novine“ broj 1/2019, 1/2020, 1/2021 i 156/2022) propisani su, pored ostalog, kriteriji po kojima predstavničko tijelo jedinice lokalne samouprave svojim odlukama propisuje visinu paušalnog poreza na dohodak i djelatnosti iz članka 57. stavka 2. Zakona.

Sukladno navedenim propisima, Gradsko vijeće Grada Drniša donijelo je Odluku o visini paušalnog poreza po krevetu, smještajnoj jedinici u kampu i smještajnoj jedinici u objektu za robinzonski smještaj („Službeni glasnik Grada Drniša“ br. 1/19 i 2/19), koja je na snazi od 1. siječnja 2019. godine. Navedenom Odlukom propisana je visina paušalnog poreza po krevetu, smještajnoj jedinici u kampu i smještajnoj jedinici u objektu za robinzonski smještaj u iznosu od 150,00 kuna (19,91 EUR-a).

U međuvremenu mnogi su gradovi povećali iznos godišnjeg paušalnog poreza po smještajnoj jedinici ( krevetu), uglavnom na maksimalni iznos tim više što su i cijene iznajmljivanja u međuvremenu značajno porasle, naročito tijekom 2022. i 2023. godine.

Isto tako do sada se prihod od poreza na dohodak od paušala po krevetu smještajnoj jedinici u kampu i smještajnoj jedinici u objektu za robinzonski smještaj uvećavao za prirez porezu na dohodak koji je u Gradu Drnišu iznosio 5%. Međutim, od slijedeće godine se na ovaj paušalni porez više neće obračunavati prirez jer se isti ukida Zakonom o izmjenama i dopunama Zakona o porezu na dohodak.

Također naplaćeni prihod od paušalnog poreza na dohodak po krevetu, smještajnoj jedinici u kampu i smještajnoj jedinici u objektu za robinzonski smještaj je prema Zakonu o financiranju jedinica lokalne i područne (regionalne) samouprave zajednički prihod te se isti raspodjeljuje između Grada Drniša i Šibensko-kninske županije.

Ovdje je također potrebno navesti da Grad Drniš izdvaja za Turističku zajednicu Grada Drniša na godišnjoj razini cca 17.300,00 EUR-a.

Predlažemo da se iznos godišnjeg paušalnog poreza poveća sa sadašnjih 19,91 eura po jednoj smještajnoj jedinici (krevetu) na 50,00 eura po krevetu, smještajnoj jedinici u kampu te smještajnoj jedinici u objektu za robinzonski smještaj koji se nalaze na području Grada Drniša.

Nacrt prijedloga Odluke o visini paušalnog poreza po krevetu, smještajnoj jedinici u kampu i smještajnoj jedinici u objektu za robinzonski smještaj bio je na savjetovanju sa zainteresiranom javnošću u trajanju od 30 dana u razdoblju od 17. listopada do 17. studenoga 2023. godine. Tijekom savjetovanja zaprimljene su 3 primjedbe koje su djelomično prihvaćene, kako je navedeno u Izvješću o provedenom savjetovanju sa zainteresiranom javnošću, te je predlagatelj akta predložio smanjenje iznosa godišnjeg paušalnog poreza sa predloženih 70,00 EUR-a na 50,00 EUR-a.

Upravni odjel za gospodarstvo,

financije i društvene djelatnosti

Pročelnica:

Ivana Sučić, dipl.oec.